Natten til den 30. december blev en 42-årig mand udsat for et voldsomt overfald på åben gade i Hurup. Den 42-årige havde eftersigende lagt an på en pige og var bagefter blevet smidt ud af natklubben Club Live på grund af fuldskab. Tre unge mænd, hvoraf den ene var kæreste med pigen, fulgte efter ham og overfaldt ham uden for diskoteket. Desuden stjal de 1.000 kroner fra mandens pung, som de brugte på øl. Det 42-årige offer fra Sydthy lå i lang tid på både Aalborg og Thisted Sygehus og endte med en varig hjerneskade som følge af overfaldet. Han har efterfølgende genoptrænet på Neurocenter Hammel. Tre mænd på henholdsvis 20, 19 og 18 år stod bag. Og de blev alle idømt fængsel efter paragraf 245 om grov vold. De to ældste fik fire års fængsel, mens den nuværende 18-årige fik treethalvt år. De ankede dommen, hvorfor den i dag var i Vestre Landsret. Vestre Landsret fandt dommen svarende og stadfæstede. Eneste ændring er, at erstatningen til offeret blev forhøjet en smule. Det oplyser Vestre Landsrets afdeling i Viborg til TV2/Nord.

Opsummering:
Tre unge mænd skal i fængsel i op til fire år for at have overfaldet en 42-årig mand og givet denne varig hjerneskade.